Title: Informácia o opatreniach na zastavenie zadlžovania škôl a školských zariadení v roku 2002
Author: Informatici
Last saved by: agenda0
Company: MŠSR

Informácia 

o opatreniach na zastavenie zadlžovania škôl a školských zariadení v roku 2002.

	Dňom 1. júla 2002 v zmysle zákona č. 416/2001 Z . z. o prechode niektorých pôsobností z orgánov štátnej správy na obce a na vyššie územné celky  prechádza okrem iného v oblasti financovania a rozpočtu na obec alebo samosprávny kraj :
-	povinnosť vykonávať správu škôl a školských zariadení a zabezpečiť pre realizáciu výchovno- vzdelávacieho procesu
a)	priestory a materiálno- technické vybavenie,
b)	didaktickú techniku využívanú vo výchovno-vzdelávacom procese,
c)	finančné prostriedky na prevádzku a údržbu,
d)	investičné prostriedky zo štátneho rozpočtu a vlastných zdrojov.

V pôsobnosti orgánov miestnej štátnej správy naďalej zostávajú pedagogicko- psychologické poradne pre základné školy a stredné školy a špeciálne školy a školské zariadenia a školy, ktoré boli zriadené na základe medzinárodnej zmluvy alebo dohody (približne 10% doterajších pôsobností).
	
	Vzhľadom na túto skutočnosť je potrebné aby účinné opatrenia na zastavenie zadlžovania škôl a školských zariadení v roku 2002 boli prijaté predovšetkým zo strany nových zriaďovateľov škôl a školských zariadení, t. j. zo strany samosprávnych krajov a obcí.

	Ministerstvo školstva Slovenskej republiky podľa ustanovení § 11 zákona NR SR č. 222/1996 Z. z. o organizácii miestnej štátnej správy a o zmene a doplnení niektorých zákonov v znení neskorších predpisov riadi výkon štátnej správy uskutočňovanej krajskými úradmi a okresnými úradmi vydávaním všeobecne záväzných právnych predpisov, smerníc a pokynov, zjednocovaním postupu pri ich používaní, vypracúvaním koncepcií rozvoja  úseku štátnej správy a preskúmavaním rozhodnutí podľa osobitných predpisov a kontrolujú tento výkon. Podieľajú sa na zostavení návrhu súhrnu rozpočtov krajských úradov a vyjadrujú sa k zmene jeho záväzných ukazovateľov.  

	Ministerstvo školstva Slovenskej republiky v uvedených súvislostiach prijalo nasledujúce opatrenia :
-	usmernilo krajské a okresné úrady, aby čerpanie rozpočtov jednotlivých krajských a okresných úradov dosiahlo k 30. júnu 2002 maximálne 50% z ročného rozpočtu, a to zvlášť v ekonomickej kategórii tovary a ďalšie služby,
-	v zmysle ustanovení zákona č. 506/2001 Z. z. o financovaní  základných škôl, stredných škôl a školských zariadení a o doplnení zákona NR SR č. 303/1995 Z. z. o rozpočtových pravidlách v znení neskorších predpisov požiadalo Ministerstvo financií Slovenskej republiky o uvoľnenie rezervy vytvorenej v kapitole Všeobecná pokladničná správa na vyrovnanie rozdielov vyplývajúcich z uplatňovania ustanovení tohto zákona, čím zároveň dochádza aj k objektivizácií rozpočtov krajských úradov na základe normatívneho spôsobu prideľovania finančných prostriedkov,
-	 v zmysle § 8 vyššie uvedeného zákona bude vykonávať dohľad nad dodržiavaním tohto zákona.

Ministerstvo školstva Slovenskej republiky opätovne poukazuje na skutočnosť, že pretrvávajúca zadlženosť škôl a školských zariadení nie je spôsobená nehospodárnym vynakladaním pridelených finančných prostriedkov ale nedostatočným rozpočtom.

Taktiež upozorňujeme na skutočnosť, že v zmysle ustanovení zákona č. 506/2001 Z. z. o financovaní základných škôl, stredných škôl a školských zariadení, bola vytvorená 5% rezerva, ktorá v oblasti tovarov a ďalších služieb nebola v plnej viazanej sume rozpustená do uvedenej ekonomickej kategórie, ale bola použitá v súlade vyššie uvedeným zákonom na dofinancovanie neštátnych škôl a neštátnych školských zariadení, nakoľko zákon o štátnom rozpočte na rok 2002 neuvažoval s rovnoprávnym financovaním neštátneho školstva a v čase jeho prípravy zákon č. 506/2001 Z. z. o financovaní základných škôl, stredných škôl a školských zariadení nebol ešte schválený. Táto skutočnosť bude mať za následok vznik dlhov v sume viac ako 100 mil. Sk.